CELEX: 32017R0241
Language: hu
Date: 2017-02-10 00:00:00
Title: A Bizottság (EU) 2017/241 végrehajtási rendelete (2017. február 10.) az Origanum vulgare L. illóolaj egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról (EGT-vonatkozású szöveg. )

11.2.2017   
            
            
               HU
            
            
               Az Európai Unió Hivatalos Lapja
            
            
               L 36/45
            
         A BIZOTTSÁG (EU) 2017/241 VÉGREHAJTÁSI RENDELETE
   (2017. február 10.)
   az Origanum vulgare L. illóolaj egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
   mivel:
   
               (1)
            
            
               A Bizottsághoz 2015. október 19-én az 1107/2009/EK rendelet 23. cikke (3) bekezdésének megfelelően kérelem érkezett az Institut technique de l'agriculture biologique (ITAB) vállalattól az Origanum vulgare L. illóolaj egyszerű anyagként történő jóváhagyására vonatkozóan. A kérelemhez csatolták a rendelet 23. cikke (3) bekezdésének második albekezdésében előírt információkat.
            
         
               (2)
            
            
               A Bizottság tudományos segítségnyújtásra kérte fel az Európai Élelmiszerbiztonsági Hatóságot (EFSA, a továbbiakban: Hatóság). A Hatóság a Bizottságnak 2016. június 22-én technikai jelentést (2) nyújtott be a szóban forgó anyagról. A Bizottság 2016. október 7-én benyújtotta vizsgálati jelentését (3) és e rendelet tervezetét az Origanum vulgare L. illóolaj jóváhagyásának megtagadásáról a Növények, Állatok, Élelmiszerek és Takarmányok Állandó Bizottságának, és az említett bizottság 2016. december 7-i ülésére véglegesítette azokat.
            
         
               (3)
            
            
               A kérelmező által benyújtott dokumentáció szerint az Origanum vulgare L. megfelel a 178/2002/EK európai parlamenti és tanácsi rendelet (4) 2. cikkében szereplő meghatározás szerinti, az élelmiszerekre vonatkozó kritériumoknak.
            
         
               (4)
            
            
               A Hatóság technikai jelentése konkrét aggályokat állapított meg az illóolajnak, valamint három összetevőjének, a karvakrolnak, a gamma-terpinénnek és az 1,8-cineolnak peszticidként való felhasználása révén történő expozíció tekintetében, és ennek következtében a szert kezelő személyeket, más dolgozókat, a közelben tartózkodókat, a fogyasztókat és a nem célzott szervezeteket érintő kockázat értékelését nem lehetett véglegesíteni.
            
         
               (5)
            
            
               A Bizottság felkérte a kérelmezőt, hogy nyújtsa be észrevételeit a Hatóság technikai jelentésével és a vizsgálati jelentéstervezettel kapcsolatban. A kérelmező benyújtotta észrevételeit, és azokat a Bizottság részletekbe menően megvizsgálta.
            
         
               (6)
            
            
               A kérelmező által felhozott érvek ugyanakkor nem tudták eloszlatni az anyaggal kapcsolatos aggályokat.
            
         
               (7)
            
            
               Következésképpen a Bizottság vizsgálati jelentésében nem került megállapításra, hogy az 1107/2009/EK rendelet 23. cikkében foglalt követelmények teljesülnek. Ezért helyénvaló az Origanum vulgare L. illóolaj egyszerű anyagként való jóváhagyásának megtagadása.
            
         
               (8)
            
            
               E rendelet nem sérti a kérelmezők azon jogát, hogy az Origanum vulgare L. illóolaj egyszerű anyagként történő jóváhagyása érdekében további kérelmet nyújtsanak be az 1107/2009/EK rendelet 23. cikkének (3) bekezdése szerint.
            
         
               (9)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az Origanum vulgare L. illóolaj anyag nem hagyható jóvá egyszerű anyagként.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. február 10-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  Outcome of the consultation with Member States and EFSA on the basic substance application for Origanum vulgare L. for use in plant protection as fungicide and bactericide on various crops (A tagállamokkal és az EFSA-val való konzultáció eredménye az Origanum vulgare L. illóolajnak mint egyszerű anyagnak a növényvédelemben, különböző termények vonatkozásában gombaölőként és baktericidként való felhasználására irányuló kérelem vonatkozásában). EFSA supporting publication (kapcsolódó közlemény), 2016:EN-1054.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
   
      (4)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).